10 asiaa, joita et tiennyt tarttuviksi
Perjantai 30.5.2014 klo 15.08
Flunssa tarttuu, se tiedetään. Ja muitakin viruksia tiedetään vältellä.
Kun kaveria kutittaa, alkaa helposti itsekin raapia päätään. (COLOURBOX.COM)
Mutta moni tarttuva asia ei johdu bakteerista tai viruksesta, eikä niitä voi välttää ahkeralla käsienpesulla. Tässä kymmenen sellaista.
1. Työkaverin huono päivä
Stressaantuneen työkaverin kärttyisyys voi tarttua sinuunkin, toteaa Social Neuroscience -julkaisussa ilmestynyt tutkimus. Sen mukaan jo pelkästään ahdistuneen henkilön näkeminen lisää stressihormonien tuotantoa.
2. Himo hankkia jotain, mitä kaverillakin on
Budjetti tiukalla, mutta mieli tekisi ostaa jotain, jota ystävälläkin on? Järjettömän kalliit korkokengät, uusin älypuhelin tai trendikäs nahkatakki. Hyvin yleistä. Vuonna 2012 Journal of Neuroscience -lehdessä ilmestyneen tutkimuksen mukaan esine tai asia on heti himottavampi, jos muutkin haluavat sitä.
Kun näet jonkun raapivan päätään, alkaa omaa päänahkaasi mitä todennäköisimmin kutittaa. Raapimisen katselu saa kutinan tunteen aikaan katsojassakin, toteaa PNAS-julkaisussa ilmestynyt tutkimus. Tämä on merkki empatiasta: ihmisillä on taipumus matkia ja kopioida toisten käytöstä. Kutinan lisäksi myös haukottelu tarttuu samalla tavoin.
4. Kuvitellut sairaudet
Yhdysvaltalaisessa Amherstin kaupungissa koettiin outo epidemia, kun joukko teinityttöjä alkoi yhtäkkiä oireilla salaperäisesti. Oireet viittasivat Touretten syndroomaan, mutta todellisuudessa tytöt eivät sairastaneet sitä. Kyseessä oli eräänlainen joukkohysteria, jossa tytöt alkoivat yksi toisensa jälkeen matkia toisten käytöstä. Hyvä esimerkki tästä on vaikkapa rock-konsertti. Jos ympärillä olevat näyttävät nauttivan äänekkäästä musiikista, kokee katsoja sen itsekin todennäköisesti miellyttäväksi. Mutta jos he pitelevät korviaan, alkaa hän helposti ajatella että musiikki on liian lujalla. Myös hysteria tai pelko tarttuvat helposti, jos ympärillä olevien käytös viittaa niihin.
5. Silsa
Jos ihollesi ilmaantuu kuntosalikäynnin jälkeen rengasmainen ihottuma, jonka keskellä on terveen näköistä ihoa, olet todennäköisesti saanut silsatartunnan. Kyseessä on sieni, joka tarttuu helposti vaikkapa likaisesta pyyhkeestä tai ihokontaktista. Silsa on onneksi hoidettavissa voiteilla, joita saa apteekista ilman reseptiä.
6. Syyhypunkit
Hulluuden partaalle ajava kutina voi olla merkki siitä, että sinua on purrut syyhypunkki. Kutina ei ala heti: Terveyskirjaston mukaan siihen kuluu 4-6 viikkoa puremasta. Punkit tarttuvat ihmisestä toiseen tiiviissä ihokontaktissa: usein sängyssä, lapsilla myös telmiessä ja painiessa. Tartunta tapahtuukin usein perhepiirissä.
7. Yksinäisyyden tunne
Sosiaalinen media on tapa verkostoitua muiden ihmisten kanssa. Ironista kyllä, se lisää myös yksinäisyyden tunnetta. Näin toteaa Journal of Personality and Social Psychology -lehdessä julkaistu tutkimus. Yksinäisyyden tunne vahvistuu, kun verkostoissa seurustellaan muiden yksinäistä kanssa, jotka kaikki oikeasti kaipaisivatkin aitoa sosiaalista kontaktia.
8. Ystävän tai kumppanin paino-ongelmat
Useiden tutkimusten mukaan ruokailtavoista otetaan helposti mallia. Jos syöt ylensyöntiin taipuvaisen henkilön kanssa, syöt itsekin todennäköisesti enemmän. Kalifornian yliopistossa tehdyn tutkimuksen mukaan yhden ihmisen lihominen ylipainoiseksi asti aiheuttaa sen, että hänen lähipiirinsäkin lihoo 57 prosenttia suuremmalla todennäköisyydellä.
9. Inho
Kun ystäväsi haistaa ikävän hajun ja inhoaa haistamaansa, on hyvin todennäköistä että tunnet samoin jos vain olet lähietäisyydellä. Wisconsin-Madisonin yliopistossa tehdyn tutkimuksen mukaan tämä johtuu siitä, että inhoa tai pelkoa kokeva ihminen erittää feromoneja, jotka laukaisevat samoja tunteita muissakin.
10. Onnellisuus
Myös myönteiset tunteet leviävät ja tarttuvat. PLOS ONE -julkaisussa ilmestyneen tutkimuksen mukaan onnellisuus leviää hyvin varsinkin Facebookissa. Jokainen myönteinen päivitys aiheuttaa ketjureaktion, ja johtaa keskimäärin 1,75:een piristävään päivitykseen ystävien joukossa.
Lähteet: MSN Healthy Living, Prevention, Terveyskirjasto